**The Hunger Games: Επανάσταση - Μέρος 1** (αγγλικά: *The Hunger Games: Mockingjay – Part 1*) είναι αμερικανική περιπετειώδης ταινία επιστημονικής φαντασίας. Αποτελεί την πρώτη από τις συνολικά δύο ταινίες, βασισμένες στο μυθιστόρημα *Κοτσυφόκισσα* (Mockingjay) της Σούζαν Κόλινς, την τρίτη προσθήκη της τριλογίας βιβλίων *Αγώνες Πείνας* (The Hunger Games). Η ταινία αποτελεί συνέχεια της ταινίας *The Hunger Games: Φωτιά* (The Hunger Games: Catching Fire, 2012) και είναι η τρίτη προσθήκη της σειράς ταινιών. Στη σκηνοθεσία επέστρεψε ο Φράνσις Λόρενς και το σενάριο έγραψαν οι Ντάνι Στρονγκ και Πίτερ Κρεγκ. Η ιστορία συνεχίζει να ακολουθεί την Κάτνις Έβερντιν, η οποία πλέον έχει επιβιώσει δύο φορές στους Αγώνες Πείνας. Υπό την ηγεσία της Προέδρου Κόιν και τη συμβουλή των έμπιστων φίλων της, η Κάτνις απρόθυμα γίνεται το σύμβολο μιας μαζικής εξέγερσης ενάντια στην Κάπιτολ και δίνει μάχη για να σώσει τον Πίτα αλλά και ένα έθνος. Η Τζένιφερ Λόρενς και ο Τζος Χάτσερσον επαναλαμβάνουν τους ρόλους τους ως Κάτνις Έβερντιν και Πίτα Μέλαρκ αντίστοιχα ενώ επιστρέφουν και οι Λίαμ Χέμσγουορθ, Γούντι Χάρελσον, Ελίζαμπεθ Μπανκς, Στάνλεϊ Τούτσι, Ντόναλντ Σάδερλαντ, Γουίλοου Σιλντς, Σαμ Κλάφλιν, Τζένα Μαλόουν και Φίλιπ Σέιμουρ Χόφμαν ενώ στο καστ προστίθενται οι Τζούλιαν Μουρ και Νάταλι Ντόρμερ.

Η ταινία κυκλοφόρησε στους κινηματογράφους των Ηνωμένων Πολιτειών στις 21 Νοεμβρίου 2014. Απέσπασε κυρίως θετικά σχόλια από τους κριτικούς, με τους περισσότερους να επαινούν τις ερμηνείες και τo πολιτικό κρυφό μήνυμα, κριτικάροντας όμως την έλλειψη δράσης και το διαχωρισμό του βιβλίου σε δύο ταινίες. Όπως και οι προηγούμενες ταινίες, αποδείχτηκε τεράστια εισπρακτική επιτυχία με τα συνολικά έσοδα να ανέρχονται στα 755,3 εκατομμύρια δολάρια ενώ έλαβε και μία υποψηφιότητα για Χρυσή Σφαίρα Καλύτερου Τραγουδιού.

Πλοκή
-----

Αφού έχουν διασωθεί από την κατεστραμμένη αρένα των 75ων Αγώνων Πείνας, οι Κάτνις, Μπίτι και Φίνικ οδηγούνται στην Περιφέρεια 13, μία υπόγεια, απομονωμένη από την Πάνεμ περιφέρεια, όπου ετοιμάζεται η επανάσταση απέναντι στην Κάπιτολ εδώ και χρόνια. Η Κάτνις επανενώνεται με τη μητέρα και την αδελφή της, ενώ γνωρίζει την Πρόεδρο Άλμα Κόιν, την ηγέτιδα των επαναστατών. Την ενημερώνουν πως οι πράξεις της οδήγησαν σε αναταραχές σε περισσότερες από τις μισές περιφέρειες, οι οποίες εν συνεχεία ενώθηκαν με την Περιφέρεια 13, κάτι που οδήγησε τον Σνόου να βομβαρδίσει την Περιφέρεια 12 ως αντίποινα. Η Κόιν της ζητάει να γίνει η «Κοτσυφόκισσα» — το σύμβολο της επανάστασης — ως μέρος της στρατηγικής τους να φέρουν όλο τον κόσμο με το μέρος τους. Όταν η Κάτνις βλέπει στην τηλεόραση τη χειραγώγηση που γίνεται στον Πίτα από την Κάπιτολ με σκοπό να καταπνιγεί η επανάσταση, αποδέχεται την πρόταση.

Η Κάτνις γνωρίζει τη σκηνοθετική ομάδα των βίντεο που πρέπει να φτιάξει, με την Έφι Τρίνκετ να είναι η στυλίστριά της και τον φίλο της Γκέιλ, ο σωματοφύλακάς της. Επισκέπτονται ένα νοσοκομείο στην Περιφέρεια 8, όπου δεκάδες τραυματισμένοι πολίτες τη χαιρετάνε επαναστατικά. Όταν ο Σνόου το βλέπει, διατάζει τον βομβαρδισμό του νοσοκομείου σκοτώνοντας όλους όσους βρίσκονται μέσα. Η Κάτνις, γεμάτη οργή, αφού καταρρίπτει ένα από τα βομβαρδιστικά της Κάπιτολ, απευθυνόμενη στην κάμερα στέλνει το μήνυμα: «Αν καούμε, θα καείτε μαζί μας».

Μετέπειτα, μεταβαίνουν στην Περιφέρεια 12, όπου η Κάτνις καταγράφεται να τραγουδάει το τραγούδι «The Hanging Tree». Εκατοντάδες διαδηλωτές από την Περιφέρεια 5, τραγουδώντας το ίδιο τραγούδι, επιτίθενται και ανατινάζουν το υδροηλεκτρικό φράγμα, το οποίο αποτελεί τη βασική πηγή ηλεκτρικής ενέργειας στην Κάπιτολ, προκαλώντας μπλακ-άουτ και αναγκάζοντας την Κάπιτολ να στραφεί στις δευτερεύουσες γεννήτριές της. Το ίδιο βράδυ, κατά τη διάρκεια μίας δεύτερης τηλεοπτικής συνέντευξης του Πίτα, ο Μπίτι χακάρει το σήμα και μεταδίδει ένα βίντεο της Κάτνις. Όταν το βλέπει ο Πίτα, τους προειδοποιεί πως η Κάπιτολ θα επιτεθεί στην Περιφέρεια 13, δίνοντάς τους τον χρόνο να προσφύγουν έγκαιρα στα καταφύγια. Όταν η επίθεση τελειώνει, ανεβαίνοντας στην επιφάνεια, η Κάτνις ανακαλύπτει πως ο Σνόου έριξε σε όλη την περιοχή άσπρα τριαντάφυλλα, ενημερώνοντάς την με αυτό τον τρόπο πως κάθε φορά που επιτίθενται στην Κάπιτολ, θα βασανίζουν τον Πίτα.

Η Κόιν στέλνει μία επίλεκτη ομάδα ειδικών δυνάμεων στην Κάπιτολ για να σώσει τον Πίτα και τους άλλους νικητές των Αγώνων που κρατούνται εκεί αιχμάλωτοι, τους Τζοάνα, Εναμπόρια και Άνι. Ο Μπίτι χακάρει το αμυντικό σύστημα της Κάπιτολ προβάλλοντας ένα ζωντανό προπαγανδιστικό βίντεο, όπου ο Φίνικ μιλάει στην κάμερα απευθυνόμενος στις Περιφέρειες, ζητώντας τους να ενωθούν μαζί τους στον αγώνα. Στο βίντεο, ο Φίνικ αποκαλύπτει τα αθέμιτα μέσα που χρησιμοποίησε ο Σνόου για να εξουδετερώσει τους αντιπάλους του και να ανέβει στην εξουσία. Όταν όλο αυτό το τέχνασμα δεν αρκεί για να μπορέσει η ομάδα να σώσει τον Πίτα και τους άλλους, η Κάτνις επικοινωνεί ευθέως με τον Σνόου για να κερδίσουν περισσότερο χρόνο. Η ομάδα καταφέρνει να σώσει τους αιχμαλώτους και φεύγουν από την Κάπιτολ, με τον Γκέιλ να λέει πως η Κάπιτολ μείωσε επίτηδες την άμυνά της, αφήνοντάς τους να φύγουν. Όταν η Κάτνις πάει να δει τον Πίτα, εκείνος της επιτίθεται και προσπαθεί να την πνίξει, αλλά τον σταματάει ο Μπογκς.

Η Κάτνις ξυπνάει μετά την επίθεση και την ενημερώνουν πως ο Πίτα έχει υποστεί πλύση εγκεφάλου και έχει «προγραμματιστεί» να τη σκοτώσει, θεωρώντας την απειλή. Αυτό εξηγεί και το γιατί η Κάπιτολ τους άφησε να φύγουν με τους αιχμαλώτους. Ο Πίτα κρατείται σε απομόνωση, ενώ του χορηγείται ειδικός ορός για να αναστρέψει την επίδραση της πλύσης εγκεφάλου. Στο μεταξύ, η Κόιν ανακοινώνει πως επόμενος στόχος τους είναι το βασικό στρατιωτικό οχυρό της Κάπιτολ στην Περιφέρεια 2, η οποία αποτελεί και τη μόνη περιφέρεια που παραμένει πιστή στην Κάπιτολ.

Ηθοποιοί και Χαρακτήρες
-----------------------

* Τζένιφερ Λόρενς στο ρόλο της *Κάτνις Έβερντιν*
* Τζος Χάτσερσον στο ρόλο του *Πίτα Μέλαρκ*
* Λίαμ Χέμσγουορθ στο ρόλο του *Γκέιλ Χόθορν*
* Γούντι Χάρελσον στο ρόλο του *Χέιμιτς Άμπερναθι*
* Ελίζαμπεθ Μπανκς στο ρόλο της *Έφι Τρίνκετ*
* Φίλιπ Σέιμουρ Χόφμαν στο ρόλο του *Πλούταρχου Χέβενσμπι*
* Τζούλιαν Μουρ στο ρόλο τηςς *Προέδρου Άλμα Κόιν*
* Ντόναλντ Σάδερλαντ στο ρόλο του *Προέδρου Σνόου*
* Σαμ Κλάφλιν στο ρόλο του *Φίνικ Οντέρ*
* Τζένα Μαλόουν στο ρόλο της *Τζοάνα Μέισον*
* Νάταλι Ντόρμερ στο ρόλο της *Κρεσίντα*
* Στάνλεϊ Τούτσι στο ρόλο του *Σίζαρ Φλίκερμαν*
* Γουίλοου Σιλντς στο ρόλο της *Πρίμροουζ Έβερντιν*
* Τζέφρι Ράιτ στο ρόλο του *Μπίτι*
* Πόλα Μάλκομσον στο ρόλο της *Κυρίας Έβερντιν*
* Έβαν Ρος στο ρόλο του *Μεσάλα*
* Πατίνα Μίλερ στο ρόλο της *Πέιλορ*
* Μαχερσάλα Αλί στο ρόλο του *Μπογκς*
* Σαρίτα Τσάντχερι στο ρόλο της *Εγκέρια*

Παραγωγή
--------

Στις 10 Ιουλίου 2012, η Lionsgate ανακοίνωσε ότι η τρίτη και τελευταία προσθήκη της σειράς ταινιών, *Επανάσταση* (Mockingjay), θα χωριζόταν σε δύο ταινίες. Η πρώτη ταινία *The Hunger Games: Επανάσταση - Μέρος 1* (The Hunger Games: Mockingjay – Part 1) κυκλοφόρησε στις 21 Νοεμβρίου 2014 και η δεύτερη *The Hunger Games: Επανάσταση - Μέρος 2* (The Hunger Games: Mockingjay – Part 2) θα κυκλοφορήσει στις 20 Νοεμβρίου 2015. Πολλοί σκηνοθέτες, συμπεριλαμβανομένων και των Ρίαν Τζόνσον, Φράνσις Λόρενς και Αλφόνσο Κουαρόν ήταν υποψήφιοι να αναλάβουν το πρότζεκτ. Την 1η Νοεμβρίου 2012, ο Λόρενς, σκηνοθέτης της δεύτερης ταινίας *The Hunger Games: Φωτιά* (The Hunger Games: Catching Fire, 2012), ανακοίνωσε ότι θα επιστρέψει στην καρέκλα του σκηνοθέτη, σκηνοθετώντας και τις δύο ταινίες. Στις 6 Δεκεμβρίου 2012, ανακοινώθηκε ότι το σενάριο της τρίτης και της τέταρτης ταινίας θα έγραφε ο Ντάνι Στρονγκ και το Νοέμβριο του 2013 αποκαλύφθηκε ότι ο Πίτερ Κρεγκ συμμετείχε στη συγγραφή του σεναρίου. Τα γυρίσματα ξεκίνησαν στις 16 Σεπτεμβρίου 2013 στη Βοστόνη, στην Ατλάντα και στο Λος Άντζελες.

Box office
----------

Με προϋπολογισμό 125.000.000 δολάρια, η ταινία *The Hunger Games: Επανάσταση - Μέρος 1* έκανε άνοιγμα τριημέρου στην 1η θέση με 121,8 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 337,1 εκατομμύρια δολάρια ενώ στον υπόλοιπο κόσμο συγκέντρωσε 418,2 εκατομμύρια δολάρια. Παγκοσμίως στο σύνολο απέφερε 755,3 εκατομμύρια δολάρια.

Βραβεία & Υποψηφιότητες
-----------------------

| Οργάνωση | Κατηγορία | Υποψήφιος | Αποτέλεσμα |
| --- | --- | --- | --- |
| Χρυσές Σφαίρες | Τραγούδι (Yellow Flicker Beat)  | Lorde | Υποψηφιότητα |
|

Παραπομπές
----------

1. ↑  Joe Alvarez (2014-11-14). «London Premiere Of The Hunger Games "Mockingjay – Part 1"». Ikon London Magazine. Αρχειοθετήθηκε από το πρωτότυπο στις 2020-08-07.. Ανακτήθηκε στις 2023-03-12.
2. ↑  «*THE HUNGER GAMES: MOCKINGJAY - PART 1* (12A)». *British Board of Film Classification*. Αρχειοθετήθηκε από το πρωτότυπο στις 17 Νοεμβρίου 2018. Ανακτήθηκε στις 3 Νοεμβρίου 2014.
3. 1 2  «The Hunger Games: Mockingjay - Part 1 (2014)». *Box Office Mojo*. Ανακτήθηκε στις 12 Μαρτίου 2023.
4. ↑  «2014 Feature Film Study». *FilmL.A. Feature Film Study*. Μάιος 2015. Αρχειοθετήθηκε από το πρωτότυπο στις 2017-07-21.. Ανακτήθηκε στις 2019-03-28.
5. ↑  «The Hunger Games: Επανάσταση - Μέρος 1 στο Rotten Tomatoes». *Rotten Tomatoes*. Ανακτήθηκε στις 6 Φεβρουαρίου 2015.
6. 1 2 3 4 5  «The Hunger Games: Επανάσταση - Μέρος 1 στο Box Office Mojo». *Box Office Mojo*. Ανακτήθηκε στις 6 Φεβρουαρίου 2015.
7. 1 2  «Golden Globe Nominations 2015». hfpa.org. Αρχειοθετήθηκε από το πρωτότυπο στις 9 Ιουλίου 2015. Ανακτήθηκε στις 6 Φεβρουαρίου 2015.
8. ↑  «'Mockingjay' to be split into two movies, release dates announced». EW.com. 10 Ιουλίου 2012. Αρχειοθετήθηκε από το πρωτότυπο στις 11 Ιανουαρίου 2015. Ανακτήθηκε στις 5 Φεβρουαρίου 2015.
9. ↑  «Exclusive: Francis Lawrence to Direct Remainder of The Hunger Games Franchise with Two-Part Adaptation of Mockingjay». Collider.com. 1 Νοεμβρίου 2012. Αρχειοθετήθηκε από το πρωτότυπο στις 25 Νοεμβρίου 2013. Ανακτήθηκε στις 5 Φεβρουαρίου 2015.
10. ↑  Busis, Hillary (6 Δεκεμβρίου 2012). «Best of 2012 (Behind the Scenes): 'Game Change' (and 'Mockingjay') writer Danny Strong on his biggest year». *Entertainment Weekly*. Αρχειοθετήθηκε από το πρωτότυπο στις 17 Ιανουαρίου 2013. Ανακτήθηκε στις 6 Φεβρουαρίου 2015.
11. ↑  «Exclusive: The Hob Interviews Francis Lawrence, Nina Jacobson & Jon Kilik at World Premiere». *The Hob*. 13 Νοεμβρίου 2013. Αρχειοθετήθηκε από το πρωτότυπο στις 14 Νοεμβρίου 2013. Ανακτήθηκε στις 6 Φεβρουαρίου 2015.
12. ↑  «Liam Hemsworth Talks 'Mockingjay,' Confirms Filming Starts September». Mockingjay.net. 5 Αυγούστου 2013. Αρχειοθετήθηκε από το πρωτότυπο στις 14 Αυγούστου 2013. Ανακτήθηκε στις 6 Φεβρουαρίου 2015.
13. ↑  «'Hunger Games: Mockingjay' to begin production in September». *digitalspy.co.uk*. 8 Απριλίου 2013. Αρχειοθετήθηκε από το πρωτότυπο στις 2013-05-12.. Ανακτήθηκε στις 6 Φεβρουαρίου 2015.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **The Hunger Games: Επανάσταση - Μέρος 1** |

* Επίσημη ιστοσελίδα
* The Hunger Games: Επανάσταση - Μέρος 1 στο IMDb

  


|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

| π • σ • ε
*Αγώνες Πείνας* της Σούζαν Κόλινς |
| --- |
|  |
| Σειρά βιβλίων | 
* *Αγώνες Πείνας* (2008)
* *Φωτιά* (2009)
* *Κοτσυφόκισσα* (2010)
* *Η Μπαλάντα των Αηδονιών και των Φιδιών* (2020)
 |
|  |
| Σειρά ταινιών | 
* *Αγώνες Πείνας* (2012)
* *Φωτιά* (2013)
* *Επανάσταση - Μέρος 1* (2014)
* *Επανάσταση – Μέρος 2* (2015)
* *Η Μπαλάντα των Αηδονιών & των Φιδιών* (2023)
 |
|  |
| 
**Κατηγορία Κατηγορία** |

 |

 

|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 313498249
* LCCN: no2015007868
* GND: 1200578902
* SUDOC: 219890323
* BNE: XX5532828

 |

 |